Валерий Чичиновтыҥ тӧрӧл јурты Чопошто - altaicholmon\nВалерий Чичиновтыҥ тӧрӧл јурты Чопошто\nЈарлу јондык-политикалык ишчи, литературовед, ӱредӱчи, Калыктар ортодогы тюркология академиязыныҥ кӱндӱлӱ академиги Валерий Иванович Чичиновтыҥ чыкканынаҥ ала 85 јылдыгына (05.04.1936 – 31.04.1999) учурлалган јайаандык эҥир тӧрӧл јеринде ӧтти.\nЧопош јурттыҥ оныҥ адыла адалган библиотеказында (јааны Полина Балбина) ӧткӧн эземниҥ эҥиринде В. Чичиновтыҥ эш-нӧкӧри Татьяна Данилова, областной национальный школдо бир класста кожо ӱренген Александр Палкин, коштой класста ӱренген ле АР-дыҥ Журналисттер биригӱзиниҥ председатели, ветерандардыҥ совединиҥ јааны Борис Алушкин, АР-дыҥ профсоюзтарыныҥ биригӱзиниҥ јааныныҥ ордынчызы Наталья Саймина, СТД-ныҥ талалык бӧлӱгиниҥ председатели Светлана Тарбанакова, журналисттер Наталья Ташкен, Ольга Чербыкова, Алтынай Исакова ла јурттыҥ эл-јоны эрчимдӱ турушты.\nЈайаандык эҥирде Валерий Ивановичтиҥ эземин кереестеп, бойыныҥ ӧйинде кожо ӱренген нӧкӧрлӧри, башка-башка јылдарда кожо иштеген улус бойлорыныҥ эске алыныштарыла јуулгандарды таныштырган.\nВалерий Ивановичтиҥ кызы билезиле Францияда Гренобльда јуртап јат. Барказы Ксюша Боделукова Антуан де Сент-Экзюпериниҥ «Кичӱ Бий» деген чӧрчӧгин француз тилле кычырды.\nЧопоштыҥ Культура байзыҥында (худбашкараачызы Ольга Хорошавина) ла библиотеказында алтай агаш айыл бар. Тышкары дезе алты ӱйелӱ чакылу. Бу чакыны олорго јурттыҥ эл башчызы Олег Кужлеков сыйлаган.\nАгаш айылдыҥ ичинде јарлу алтай бичиичи Павел Кучиякка учурлалган кӧрӱ бар. Онойдо ок алтай улустыҥ эдинген-тудунган эдимдери база эптӱ тургузылган.\nВалерий Чичиновтыҥ адыла адалган библиотеканыҥ бойында ветерандардыҥ «Чопоштыҥ таҥдагы» деген фольклорлык ӧмӧлиги бар, худбашкараачызы Полина Балбина. Јайаан ӧмӧликтиҥ ады-јолы аймак та, тергее де кеминде јарлу. Ветерандар Чага байрамныҥ, Јылгайактыҥ, Масленицаныҥ ла ӧскӧ дӧ байрамдардыҥ эрчимдӱ туружаачылары. Албатыныҥ алтай, орус кожоҥдорын туштажу ӧйинде коолодо кожоҥдогылады. Каладаҥ келген Алтынай Исакова топшуурын ойноп, коо-јараш ӱниле база кожоҥдоды.\nЈайаандык эҥирде Борис Кӱндӱлеевич Алушкин Россияныҥ ветерандарыныҥ совединиҥ Кӱндӱлӱ грамоталарын јурттыҥ Культура байзыҥыныҥ худбашкараачызы Ольга Хорошавинага ла једимдӱ, јозокту иштӱ «Чопоштыҥ таҥдагы» ӧмӧликке табыштырды. Онойдо ок јурттыҥ эл башчызы Олег Кужлековко Россияныҥ ветерандарыныҥ совединиҥ тӧшкӧ тагар темдеги табыштырылды. Јурттыҥ ижинде эрчимдӱ туружып, эл-јонло эптӱ-јӧптӱ иштеп јӱргенин база темдектеди.\nВалерий Чичиновтыҥ тӧрӧл јуртында, библиотекада јакшынак туштажу, ойын-концерт ӧтти. Јерлештери, айылчылар В. Чичиновтыҥ эземин кереестеп, оны јылу сӧстӧрлӧ эзедип салдылар.